भड़कीं शकुंतला रावत, बोलीं...शर्म की बात है, लिस्ट सदन में रखें
जयपुर | विधानसभामें सोमवार को प्रश्नकाल के दौरान बानसूर विधायक शकुंतला रावत अपने सवाल पर उद्योग मंत्री राजपाल सिंह शेखावत के जवाब से बिफर गईं। उन्होंने शेखावत पर विधानसभा में गलत जवाब देने का आरोप लगाया। शेखावत ने इस मामले में अपनी गलती मानते हुए कहा कि वे सवाल पूरा नहीं पढ़ पाए इसलिए जवाब में गलती हो गई। रावत ने पूछा था कि कौन-कौन से विधानसभा क्षेत्र है जहां सरकारी, गैर सरकारी क्षेत्र में कोई उद्योग स्थापित नहीं है और साथ ही इनकी जिलेवार सूची भी मांगी। जवाब में शेखावत ने कहा कि ऐसा कोई विधानसभा क्षेत्र नहीं है जिनमें कोई उद्योग नहीं लगा हुआ। इस पर रावत भड़क गईं। उन्होंने कहा...मैंने सवाल किया था कि कौन से विधानसभा क्षेत्र है जहां उद्योग स्थापित नहीं है इसकी जिलेवार सूची दें। जबकि उद्योग मंत्री ने जो जवाब मुझे भेजा है उसमें कोई भी जिलेवार सूची नहीं दी गई है। रावत बोलीं...असत्य उत्तर सदन में दिया गया है जो बड़े शर्म की बात है। अगर लिस्ट हैं तो सदन में रख दें...हम भी देखेंगे कि बानसूर में कौन सा उद्योग लग रहा है। इस पर शेखावत ने कहा कि आपने जिलेवार सूची मांगी है तो इसे सदन की मेज पर रख दिया जाएगा।
hin_Deva hin_Deva